Vaizdas:COP28 UAE Official Logo.svgKonferencijos logotipas].
**2023 m. Jungtinių Tautų klimato kaitos konferencija**, dažnai trumpinama **COP28**, – Jungtinių Tautų klimato kaitos konferencija, vykusi 2023 m. lapkričio 30 d.-gruodžio 12 d. Jungtiniuose Arabų Emyratuose, Dubajuje. Tai 28-a kasmetinė Šalių konferencijos sesija, kurios rengiamos nuo 1992 m. Jungtinių Tautų Bendrosios klimato kaitos konvencijos ir 18-a Šalių susirinkimo sesija nuo 1997 m. Kioto protokolo. Konferencijos tikslas – pasiekti teisiškai įpareigojantį bendrą susitarimą tarp visų pasaulio valstybių dėl klimato. Konferencijos tikslas – vyriausybėms susitarti dėl politikos, kuria siekiama apriboti pasaulinės temperatūros kilimą ir prisitaikyti prie klimato kaitos poveikio.

Dar prieš prasidedant konferencijai kritikuotas konferencijos vietos pasirinkimas, kadangi JAE žinoma kaip šalis, reikšmingai prisidedanti prie iškastinio kuro gavybos. Be to, COP28 pirmininku paskirtas Sultonas al Džaberas, Abu Dabio nacionalinės naftos kompanijos vadovas, kurio įmonė remia gamtinių dujų ir naftos gavybos plėtrą tuo metu, kai iškastinio kuro pramonė spaudžiama mažinti gavybą siekiant sušvelninti klimato kaitą. Nutekinti dokumentai atskleidė, kad JAE ketino užsienio vyriausybėms pristatyti naftos ir dujų sandorius, o didžiosios mėsos įmonės konferencijoje planavo mėsą (mėsos pramonė žinoma kaip ženkliai prisidedanti prie šiltnamio efektą sukeliančių dujų išlakų) pateikti kaip „tvarią mitybą", nors vegetariški ir veganiški patiekalai pačioje konferencijoje planuoja sudaryti du trečdalius viso asortimento, atsižvelgiant į šių patiekalų gerokai mažesnį anglies pėdsaką.

Vietos parinkimas konferencijai kritikuotas ir dėl to, kad COP28 organizatoriai nurodė pranešėjams Emyratuose susilaikyti nuo kritikos korporacijoms: „Nekritikuokite islamo, JAE vyriausybės, korporacijų ar atskirų asmenų". Klimato aktyvistai apkaltino JAE ribojant žodžio laisvę COP28 konferencijos metu.

Kadangi JAE į COP28 į konferenciją dalyvauti pakvietė prieštaringai vertinamą Sirijos prezidentą Bašarą al Asadą, kuriam yra išduotas tarptautinis arešto orderis, svarstyta, kad taip JAE siekė padėti Bašarui al Asadui pagerinti savo įvaizdį. Žmogaus teisių stebėjimo organizacija *Human Rights Watch* išreiškė pasipiktinimą dėl to, esą COP 28 buvo panaudota siekiant legitimizuoti B. Asadą tarptautinėje bendruomenėje.

Eiga ir tikslai
---------------

Konferencijoje dalyvavo 97 tūkst. politikų, diplomatų, žurnalistų ir kitų dalyvių iš viso pasaulio - daugiau nei bet kurioje kitoje klimato kaitos konferencijoje iki šiol. Tikimasi, kad konferencijoje dalyvaus aukšto lygio svečiai iš 160 valstybių. Konferencijoje ketina dalyvauti ir Lietuvos prezidentas Gitanas Nausėda su jo vadovaujama delegacija iš Lietuvos.

Tarptautinės Energetikos Agentūros skaičiavimais, konferencija galėtų tapti istorine vykdant įsipareigojimą neleisti, kad temperatūros kilimas viršytų 1,5°C, lyginant su laikais iki pramoninės revoliucijos, jei pavyktų sutarti dėl penkių tikslų:

* Vyriausybės įsipareigoja iki 2030 m. patrigubinti atsinaujinančių energetikos išteklių instaliuotą galią.
* Vyriausybės sutaria padvigubinti energijos vartojimo efektyvumo siekius.
* Iškastinio kuro, ypač naftos ir dujų bendrovės, įsipareigoja 75 % sumažinti metano išlakas savo bendrovėse.
* Išsivysčiusios ekonomikos valstybės ir tarptautinės finansinės institucijos pasižada remti švarios energetikos plėtrą besivystančios ekonomikos valstybėse, investicijas į švarią energetiką padidindamos trigubai.
* Vyriausybės sutaria mažinti iškastinio kuro sektorių savo šalyse ir nebestatyti anglimi kūrenamų elektrinių, nebent jose įdiegtos anglies gaudyklių (angl. *carbon capture and storage*) technologijos.

Pasiekimai
----------

Pirmąją susitikimo dieną įkurtas klimato kaitos nuostolių ir žalos fondas. Paskutiniąją konferencijos dieną po ilgų derybų priimtas susitarimas, kuriuo pirmą kartą konferencijos dokumente šalys raginamos pereiti prie iškastinio kuro ir atsisakyti jo subsidijų.

Šaltiniai
---------

1. ↑  „Dubai ruler says UAE to host COP 28 climate conference in 2023". *CNN*. 2021-11-21. Nuoroda tikrinta 2021-11-15.
2. 1 2  Prasideda Jungtinių Tautų konferencija COP28: pasaulio lyderiai vertins bendrą klimato kaitos valdymo pažangą (Lietuvos Respublikos aplinkos ministerija)
3. ↑  „COP28 - Date and Venue".
4. ↑  „2023 UN Climate Change Conference (UNFCCC COP 28)".
5. ↑  Stallard, Esme (2022-10-25). „COP27: What is the Egypt climate conference and why is it important?". BBC News. Nuoroda tikrinta 2022-10-27.
6. ↑  Raval, Anjli; Kerr, Simeon (2021-01-18). „Adnoc defies retreat from oil with push to pump up output". *Financial Times*. Nuoroda tikrinta 2021-10-16.
7. ↑  Levingston, Ivan; England, Andrew; Sheppard, David (2023-08-09). „Abu Dhabi oil giant builds internal ‘investment bank’ to chase $50bn in global deals". *Financial Times*.
8. ↑  Politi, James; Bryan, Kenza (2023-11-27). „UAE planned to use COP28 climate summit for oil and gas deals". *Financial Times*.
9. ↑  Sherrington, Rachel (2023-11-29). „Plans to present meat as ‘sustainable nutrition’ at Cop28 revealed". *The Guardian* (anglų). Suarchyvuotas originalas 2023-11-29. Nuoroda tikrinta 2023-11-30.
10. ↑  COP28 to offer 1.5° C-aligned menus as part of its objective of making conference carbon-neutral (FirstPost)
11. ↑  Mooney, Attracta; Williams, Aime (2023-04-02). „UAE climate event organisers warn speakers not to 'criticise corporations'". *Financial Times*. Nuoroda tikrinta 2023-04-02.
12. 1 2  Drummond, Michael. Who is attending COP28? Leaders, royalty and billionaires on invite list (Sky News)
13. ↑  Shea, Joey (2023-05-18). „UAE Invites Syrian President Bashar al-Assad to COP28". *HRW* (anglų). Nuoroda tikrinta 2023-05-29.
14. ↑  COP28: Record number of fossil fuel delegates at climate talks (BBC)
15. ↑  IEA (2023), World Energy Outlook 2023, TEA, Paryžius , Licenzija: CC BY 4.0 (ataskaita); CC BY NC SA 4.0]
16. ↑  Birol, Fatih. What does COP28 need to do to keep 1.5 °C within reach? These are IEA's five criteria for success (Tarptautinė energetikos agentūra)
17. ↑  Pirmąją COP28 dieną įkurtas klimato kaitos nuostolių ir žalos fondas (verslo žinios)